‘Solidariteit maak kulturele vryheid ŉ werklikheid’  Flip Buys, voorsitter van die Solidariteit Beweging. Foto: Reint Dykema Die regering se miskenning van grondwetlike taal- en kulturele ruimtes is ŉ verbreking van die 1994-skikking. Dit is die mening van Flip Buys, voorsitter van die Solidariteit Beweging. Buys het gepraat by ŉ beraad van die FW de Klerk-stigting oor die toekoms van multikulturalisme in Suid-Afrika. Regter Albie Sachs, Mathews Phosa, Rhoda Kadalie en oudpres. FW de Klerk het ook opgetree by die geleentheid wat in samewerking met die Duitse Konrad Adenauer-stigting aangebied is. Buys het gesê die ANC probeer om die multikulturele werklikheid van die land op grond van hul monokulturele ideologie te omskep. Dit veroorsaak ŉ groeiende gaping tussen grondwetlike en politieke ruimtes vir taal- en kultuurgemeenskappe. “Die ANC se verskraling van nasionale eenheid tot inlywing by die meerderheid is ŉ aantasting van groepe soos die Afrikaners se reg op vryheid, gelykheid en menswaardigheid…. Dit het reeds tot onherstelbare skade aan Afrikaners se grondliggende regte en belange gelei,” het Buys gesê. Hy het beklemtoon dat die ANC monokulturalisme op Suid-Afrika wil afdwing, téén die wêreldneiging na multikulturalisme. Volgens Buys is die grootste vraagstuk waarmee die wêreld te kampe het hoe om die verhoudinge tussen verskillende gemeenskappe te reguleer. “Daarteenoor probeer die ANC deur sosiale ingenieurswese verskillende groepe in een nasie indwing”. Die ANC se ideologie van transformasie waarvolgens alles in die land verteenwoordigend van die bevolkingsamestelling moet wees, beteken dat elke deel van minderhede se lewens deur die meerderheid beheer moet word. “Dit is ondemokraties en ongrondwetlik as ‘n party selfs met net 51% van die stemme oor 100% van die mag beskik,” het Buys gesê. Hy het kulturele vryheid as oplossing vir die glybaan na monokulturalisme voorgestel, ingevolge riglyne van die Verenigde Nasies oor oplossings vir multikulturele lande. “Demokrasie sonder kulturele vryheid vir minderhede beteken demokrasie net vir die meerderheid,” het Buys gesê. Daarom sal Solidariteit alle grondwetlike ruimtes benut om kulturele vryheid te verwesenlik. Hy het die noodsaaklike rol van gemeenskapsorganisasies in die bevordering van kulturele vryheid beklemtoon en gesê dit kan in werking gestel word deur kulturele skikkings met die regering, ŉ handves van kulturele regte, of deur sterk selfdoen-instellings soos die Solidariteit Beweging wat byvoorbeeld Akademia tot ŉ wêreldklas-universiteit gaan uitbou. Hy het benadruk dat hoewel Solidariteit bereid bly om met die regering oor knelpunte te praat, hulle nie gaan wag vir toestemming om praktiese oplossings te skep nie. “Ons bly daartoe verbind om ŉ toekoms te skep waar Afrikaners ook blywend vry, veilig en voorspoedig kan leef, tot voordeel van die land en al sy mense.” Lees volledige toespraak hier.